FI Euroopan unionin virallinen lehti CE 70/230

(2004/C 70 E/247)

KIRJALLINEN KYSYMYS E-3175/03

esittäjä(t): Torben Lund (PSE) komissiolle

(27. lokakuuta 2003)

Aihe: Tautien ehkäisyn ja valvonnan rahoitus

Komissio on käynnistänyt terveydenhoidon kannalta tärkeän työn esittäessään asiakirjan KOM(2003) 441 tautien ehkäisyn ja valvonnan eurooppalaisen keskuksen perustamisesta. Keskuksen on määrä huolehtia tarttuvien tautien valvonnasta. Ehdotuksen mukaan keskus johtaa toimivaltaisten kansallisten viranomaisten tai laitosten yhteisönlaajuista verkostoa (vrt. päätös N:o 2119/98/EY (1)) sekä tiettyjä sairauksia, mukaan luettuna aids, tuberkuloosi ja influenssa, käsitteleviä erikoistuneita seurantaverkostoja.

Voiko komissio vahvistaa, että se on samanaikaisesti päättänyt olla jatkamatta erikoistuneiden seuranta-verkostojen (DSN) tukemista uudesta ehkäisemisohjelmasta, minkä seurauksena useita verkostoja, mukaan luettuna EUVAC.NET, lakkautetaan täysin asiakirjan KOM(2003)441 hengen vastaisesti?

Voiko komissio samassa yhteydessä ilmoittaa, onko tehty muita päätöksiä, jotka suoraan tai epäsuorasti toimivat EU:n valvontapanosta vastaan, sekä tehdä selkoa siitä, miten komissio aikoo rahoittaa muita terveydenhoitoon liittyviä toimintoja erityisesti valvonnan ja verkostojen alalla?

David Byrnen komission puolesta antama vastaus

(8. joulukuuta 2003)

Komission ehdotuksessa Euroopan parlamentin ja neuvoston asetukseksi tautien ehkäisyn ja valvonnan eurooppalaisen keskuksen perustamisesta esitetään, että yksi keskuksen tehtävistä olisi tukea Euroopan parlamentin ja neuvoston 24. syyskuuta 1998 tekemän päätöksen N:o 2119/98/EY mukaisesti nimettyjen tahojen ja viranomaisten verkostoitumista ja erikoistuneita seurantaverkostoja (2) ja varmistaa niiden yhtenäinen toiminta tarjoamalla teknistä ja tieteellistä asiantuntemusta komissiolle ja jäsenvaltioille. Nämä toimet rahoitetaan keskuksen talousarviosta. Keskuksen ensimmäisen toimintavuoden aikana toiminta on kuitenkin tarkoitus rahoittaa osittain kansanterveysohjelmasta (4,9 miljoonaa euroa vuonna 2005 ja 6 miljoonaa euroa vuonna 2006).

Seurantatoimet ovat tärkeä osa kansanterveysohjelmaa, joka perustettiin Euroopan parlamentin ja neuvoston 23. syyskuuta 2002 tekemällä päätöksellä N:o 1786/2002/EY (3). Ohjelman täytäntöönpanoa koskevassa vuoden 2003 työsuunnitelmassa (4) — joka sai ohjelmakomitealta yksimielisen myönteisen lausunnon — esitettyjen ensisijaisten tavoitteiden mukaisesti komissio on ehdottanut useiden hankkeiden rahoittamista. Monet näistä hankkeista koskevat seurantaverkostoa. Talousarviorajoitusten vuoksi kaikkia toimitettuja hakemuksia ei kuitenkaan voida rahoittaa. Valittujen hankkeiden rahoittamista koskevat komission ehdotukset saivat ohjelmakomitealta yksimielisen myönteisen lausunnon. Valintaprosessin viimeiset vaiheet ovat kuitenkin vielä kesken.

Komissio tukee jatkossakin tarttuvien tautien seurantatoimia mahdollisimman tehokkaasti niiden määrärahojen puitteissa, jotka Euroopan parlamentti ja neuvosto on hyväksynyt. Komission ehdotusta tautien ehkäisyn ja valvonnan eurooppalaisen keskuksen perustamisesta on arvioitava tätä taustaa vasten. Ehdotus on samalla osoitus siitä, että komissio pitää yhteisön valmiuksien lisäämistä tällä alalla ensisijaisena tavoitteena.

(1) EYVL L 268, 3.10.1998, s. 1.

(2) EYVL L 268, 3.10.1998.

(3) EYVL L 271, 9.10.2002.

(4) EUVL C 62, 15.3.2003.